I nabolaget er husene både røde, hvite, svarte og grønne. Foto: Fredrik Hansen / NRK

– Jeg kommer til å ta saken videre til Sivilombudsmannen, så får de se på den, sier Bonsaksen. Foto: Fredrik Hansen / NRK

I 2008 brant huset hennes i Svelvik ned, og et nytt ble bygd på samme tomt.

– Vi malte huset mens vi bygde, slik at vi skulle være ferdige til vi flyttet inn. Vi valgte en lys nøytral farge, men Fylkesmannen klager på fargen og mener vi må beise om huset, forteller Bonsaksen til NRK.

– Passer ikke inn

Det nye er lyst og ensfarget, og er i skjæringspunktet mellom hvitt og beige.

Da huset stod ferdigstilt kom Fylkesmannen i Vestfold på besøk. De mente at huset var så høyt at fargen måtte tones ned.

– Fargen passer ikke til de andre fargene på husene. Huset framstår som ruvende, sier jurist hos Fylkesmannen, Per Arne Andreassen.

– Hva slags farge vil Fylkesmannen ha på huset til Cecilie Bonsaksen?

– Vi ønsker at det blir malt i en mørkere farge, slik at det glir lettere inn i miljøet.

– Husfargen skiller seg ikke ut

– De mener det er for lyst i forhold til terrenget. Det synes for godt rett og slett, sier Bonsaksen til NRK.

Hun har ingen forståelse for pålegget om å male om huset fra Fylkesmannen.

– Jeg kan ikke forstå årsaken til at vi skal få et slikt vedtak når man ser på byggefeltet. Det er alle mulig farger på husene. Husfargen her skiller seg ikke ut, mener Bonsaksen.

I nabolaget er husene både røde, hvite, svarte og grønne. Ett er i turkis.

– Fylkesmannen mener vi må beise det om i en mørkere nyanse, det koster veldig mye penger og tar tid.

Tar saken videre

Fristen for å male om huset gikk ut 1. juli.

Bonsaksen har bedt om at kravet fjernes, og sier hun vil ta saken videre.

– Jeg kommer til å ta saken videre til Sivilombudsmannen, så får de se på det, sier hun.

Svært dårlig skjønn

Advokat i Huseierenes Landsforbund, Olav Vilnes mener at Fylkemannen har utvist svært dårlig skjønn når de tvinger Cecilie Bondsaksen til å male om huset sitt.

– Jeg skjønner ikke hvor de er, og hva de mener. Dette huset skiller seg jo positivt ut, sier han.